Steve se ‘Blou Bul nie op Loftus verban’Steve Hofmeyr (Foto: Facebook/Steve Hofmeyr) Die Blou Bulle-maatskappy het Donderdag beklemtoon mediaberigte wat sinspeel Steve Hofmeyr se gewilde “Die Blou Bul”-liedjie is op Loftus Versfeld verban, is geensins waar nie. Talle Blou Bul-rugbyondersteuners het woedend gereageer op nuus dat “Die Blou Bul” nie meer gespeel sal word wanneer die span op Loftus Versfeld in Pretoria uitdraf nie. Verskeie ondersteuners meen dié liedjie is al ŉ instelling op Loftus en kan nie mee weggedoen word nie. “As my taal nie meer goed genoeg is nie, so ook nie meer my geld nie,” skryf Hennie van Rensburg op die Bulle se amptelike Facebook-blad. “Boikot Loftus. Eers was dit die Daisy, nou die Blou Bul song, wat is volgende [sic],” skryf Rudel du Preez. Shanil Mangaroo, woordvoerder van die Blou Bulle-rugbyunie, het Donderdag aan Maroela Media gesê die unie het erg negatiewe reaksie oor dié besluit ontvang, maar hy meen die reaksie is op onjuiste beriggewing gegrond. “Baie mediakanale het berig die liedjie is verban en sal nooit weer gespeel word nie en dit is geensins waar nie. Die liedjie sal beslis nog in die toekoms gespeel word,” het Mangaroo gesê. Hy verduidelik dat die unie bloot besluit het om nie slegs dié liedjie te speel tydens wedstryde nie, maar om ook te kyk na ander liedjies wat ondersteuners op hul voete en aan die saamsing kry. Een so ŉ liedjie is Queen se “We will rock you” wat by die laaste wedstryd gespeel is. Mangaroo sê die skare het baie goed daarop gereageer en mense het hande geklap en saamgesing. “‘Die Blou Bul’ is twee keer in die wedstryd teen die Leeus gespeel en drie keer in die wedstryd teen die Pumas. Ek dink wat mense dalk warm om die kraag het, is dat [‘Die Blou Bul’] nie by die laaste wedstryd gespeel is toe die span uitgehardloop het nie. Maar dit beteken nie dat die liedjie in die toekoms glad nie meer gespeel sal word nie.” Mangaroo beklemtoon daar is geen politieke redes vir dié besluit of dat Hofmeyr se politieke sienings en uitsprake iets met die besluit te doen gehad het nie. “Ek dink dit is redelik voor die hand liggend: indien hierdie besluit polities gemotiveerd was, sou die liedjie glad nie meer gespeel word nie. En dit is nie die geval nie,” sê hy. Hofmeyr het egter Donderdag uitgevaar teen die rugbyunie se besluit in ŉ inskrywing op sy amptelike Facebook-blad en aangevoer dat die besluit wel met politiek verband hou. “Die Blou Bulle-unie het gevra vir ŉ lied in 1997. Die kaptein, Ruben Kruger, moes dit eers goedkeur. Hy het gedink dit sal werk. Die volgende jaar het ek en Joost uit die Curriebeker gedrink toe die Bulle dit vir die 18de keer wen. “Dit was meer as ŉ lied. Dit was ŉ simbool van lojaliteit. Dis gesing as ons wen en gesing as ons verloor. Dis gesing vir wit spelers en swart spelers. Mense het daarop gelag, gehuil, gedans en selfs getrou. Die liriek was deel van die volksmond,” het hy geskryf. “In 2018 het die unie, teen toeskouers en teen die gees van rugby, gekies vir politiek. Ons is nie blind vir die tekens nie. Dis ŉ swaar dag vir my. Dalk kies ek ŉ ander span, maar ek vermoed my passie vir rugby is vir altyd daarmee heen,” sê die sanger. “‘Die Blou Bul’ (1997-2018). Rus in vrede, ou vriend.”